《玩所植松竹有作》
宋代·张嵲

往岁客闽岭，满目皆黄茅。
而今居魏塘，白水漫平皋。
举头无所见，惟离风怒号。
我身如枯卉，雨露自相辽。
又如在寒谷，终岁雪霜骄。
四顾万物春，悽然不自聊。
复思毕竟空，更使心陶陶。
酿酒尝苦薄，种花尝苦彫。
酒乃乱性具，花为眩目妖。
弃置不复近，树竹延清飚。
况有手植松，雨夜能萧萧。
瞑目存黄庭，屏居非慕高。
所愿侣松竹，迟以延松乔。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。